Борис Младенов-Young
В страданието всички тук са равни…

chitanka.info

В страданието всички тук са равни,

една и съща участ ги събра;

като в затвор нещастници безправни

споделят общ режим и правила.

Еднакви са лечебните им схеми,

страничните явления и те;

в нещастието малки и големи

един друг се подкрепят със ръце.

Трънлив е пътят им. И без надежда!

Към вечната Голгота ги извежда.

Понесли тежък кръст като Христа,

съзнават те, че за избрани само

ще се повтори чудото голямо,

за да възкръснат живи от смъртта!

Сидни, Австралия — 2018 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.